הצל (ראפר)

נעוריו

אליאסי נולד בצפת, חודשים ספורים לאחר לידתו עברה משפחתו מצפת לתל אביב. בצעירותו נהג אליאסי להאזין לראפ מטאל, ובהדרגה החל לגלות עניין בראפ השחור. הוא סבל מדיסלקסיה ועבר בין בתי ספר רבים. בגיל 16 הכיר את קובי שמעוני (שלימים ייוודע בשם הבמה "סאבלימינל") והחל לשתף עמו פעולה מוזיקלית. משפחתו של אליאסי סבלה מקשיים כלכליים והסתבכויות של אב המשפחה ששיאן היה בניסיון חיסול של אביו ב-1996 ובכניסתו לכלא. על כן, אליאסי נרתם לסייע לפרנסת משפחתו.
התגייס לצה"ל ללוחם הגנ"א, בהמשך עבר לשרת בצריפין בתור מש״ק משמעת, וסיים את שירותו בדרגת רס"ר. במהלך שירות הקבע שלו בצה"ל הוא נהג להופיע עם שמעוני במועדונים בתל אביב. הוא הופיע עם כובעים ומשקפי שמש. באותה תקופה החל לדבוק בו הכינוי "הצל".

קריירה מוזיקלית

אליאסי פרץ לתודעה הציבורית עם הצלחתו של האלבום המשותף עם סאבלימינל: "האור והצל", מ-2002. בהמשך אותה שנה, הקים סאבלימינל את חברת התקליטים משפחת תאקט ואליאסי הוחתם על חוזה בחברה. בשנת 2004 הוציא אליאסי עם משפחת תאקט את האלבום "אולסטארז".
במשך מספר שנים שימש כשופט בתחרות החולצה הרטובה במועדון חשפנות ברחוב אלנבי בתל אביב. ב-2003 הכה אליאסי את הראפר סגול 59 בערב ראפ במועדון הבארבי, לאחר שהאחרון חיקה אותו בלעג באחד משיריו.
בקיץ 2007 הוציא הצל סינגל ראשון, גרסת ראפ לשירו של ג'קי מקייטן "מענטזת". לקראת אלבום הסולו הראשון שלו "לא שם זין", יצא בתחילת 2008 בלייבל של תאקט ובהפקת סאבלימינל. האלבום כלל את הסינגלים "תן לזה זמן" שבו הוא מארח את סיוון ממשפחת תאקט, ואת "צל המוות", שיר פוליטי שבו הוא מארח את להקת סינרגיה. באלבום מתארחים גם אחיו של הצל, איתמר אליאסי, מהרכב ההיפ-הופ כלא 6, ובנוסף שי 360, איציק שמלי וגם מטרו שאחראי על רוב העיבודים וההפקות באלבום.
ב-2009 לא חידש הצל את חוזה ההקלטות עם משפחת תאקט בעקבות סכסוך עם סאבלימינל. הוא פתח עם הרכב הדאנס KNOB חברת הפקות בשם "פרש רקורדס". ב-2012 השלים עם סאבלימינל וחזר להופיע איתו אך לאחר מכן הסתכסכו שוב].
בשנת 2013 הוציא הצל את הסינגל ״מה שאתה התחלת״ יחד עם אושרת זולטק. באותה השנה גם כתב את השיר "בייבידולס" על מועדון חשפנות בתל אביב.
הצל הופיע בתוכנית "מה שת'ה שומע" בערוץ 24 כחלק מהפאנל הקבוע.
בשנת 2011 הסתבך בחובות והוכרז כפושט רגל
בשנת 2014 הוציא הצל את הסינגל "דם אחד" לזכר ההרוגים במבצע צוק איתן ולמען החיילים שהשתתפו במבצע.
בשנת 2018 הוציא את הסינגלים "לוחם" ו"אתן הכל בשבילה", האחרון עם הזמר איציק שמלי.
בשנת 2019 לקראת הבחירות לכנסת העשרים ואחת שחרר את הסינגל "שם ז", כקמפיין בחירות למפלגת זהות. באותה שנה פרסם שיר בשם "בא לי" בו הוא מארח את הזמר מן יהל.

פעילות פוליטית וחברתית

הצל מזוהה עם הימין בישראל. בתחילת מבצע צוק איתן, ביולי 2014, החל להשתתף בהפגנות ימין ולהעלות בפייסבוק פוסטים נגד השמאל בישראל, נגד גורמים אנטי-ישראליים, נגד גורמים אנטי-ציוניים ונגד גורמים אנטישמיים בעולם כאשר לפעמים חלקם גם הומוריסטיים ומבודחים. הוא מביע את דעותיו גם בתחומים חברתיים ואקטואליים נוספים. על פי "דו"ח השנאה" של קרן ברל כצנלסון, עמוד הפייסבוק של הצל הוא אחד העמודים הבולטים בתחום זה ברשת החברתית, לפי כמות ביטויי השנאה המופיעים בו בתגובות של משתמשים לפוסטים.
הפוסטים של הצל עוסקים גם בגיוס תרומות וסיוע לחיילי צה"ל, לניצולי שואה ולמשפחות שכולות, וכן בקריאה להגיע להלוויות של נספים שיש חשש שלא רבים ישתתפו בהן.
במהלך מבצע צוק איתן קרא אליאסי לפוצץ הפגנת מחאה של פעילי שמאל בתל אביב. התקרית, שבה השתתפו גם ארגון להב"ה ולה פמיליה, הפכה אלימה. אליאסי אמר שהוא מתנגד לאלימות ושלא השתתף באלימות שפרצה בהפגנה.
במהלך המבצע ולאחריו התגבשה סביב הצל קבוצת תומכים ימנית שמכנה עצמה "האריות של הצל". הקבוצה דוגלת בפעולה ישירה מול ארגוני שמאל המתנגדים לפעילות צה"ל בשטחים או הפועלים נגד חיילי צה"ל.
בספטמבר 2014 הצל חיתן זוג הומוסקסואלי.
באוגוסט 2016 התפקד אליאסי למפלגת הליכוד ובהמשך עבר למפלגת זהות.

חיים אישיים

אליאסי מתגורר בתל אביב ונמצא במערכת יחסים עם הדוגמנית והזמרת לין מור (איתה הוציא את הסינגל "לוחם" ב-2018). במרץ 2013 נולד בנם הבכור, ובמאי 2017 נולדה בתם.